  Туспуктэм: ИА «Удмуртия» Майя Бывальцева Москваысь ВДНХ-ын «Россия» калыккуспо адӟтон-форум улсын радъяськись «Сохраняя родные языки» форумын удмурт кылэз но лулчеберетэз дышетон амалъёсын тодматозы но мастер-классъёс радъялозы. Ужрад 5-тӥ толсуре ортчоз. Со сярысь Удмуртиысь Йӧскалык дышетонъя институтлэн кивалтӥсез Надежда Ураськина «Удмурт Кенеш» огазеяськонлэн исполкомезлэн пумиськоназ вераз. Форумез ӵапак Йӧскалык дышетонъя институт радъя, эшшо 15 ужъюртъёс но огазеяськонъёс партнёръёс луо. Соос пӧлын Удмурт кун университетысь Удмурт кылосбуръя, финно-угроведениея но журналисикая институт, Кузебай Герд нимо удмурт йӧскалык гимназия, «Удмурт Кенеш» огазеяськон. Форум 14 часысен 16 часозь мыноз. « Та кык час ӵоже ми этнокультурной образованилэсь вань пӧртэмлыксэ возьматыны кулэ. <…> Вить презентация луоз, соос тоже луозы пӧртэмесь. «Удмурт кылдуннемес» (ивортоддэтъя но дышетонъя портал – ред.) ми презентовать каром, «ЛудДорез» прзентовать карозы, Галина Анатольевна (Глухова – ред.) асьсэлэсь институтэз презентовать кароз, Кузебай Герд нимо гимназиын «Дети - детям» тоже туж тунсыко проектсы, сое презентовать карозы » Надежда Ураськина, Удмуртиысь Йӧскалык дышетонъя институтлэн кивлтӥсез Со сяна, 12 мастер-классъёс радъялозы. Отын возьматозы, кылсярысь, кызьы мультфильм кылдытон пыр удмурт кылэз азинтыны, дышетыны луэ. Куать куиськон станокын куиськыны дышетозы, суйпаоскес лэсьтозы. Тодэ вайытом, Москваысь ВДНХ-ын «Россия» калыккуспо адӟытон-форум (12+) 4-тӥ шуркынмонысен 2024-тӥ арысь 12-тӥ оштолэзёзь ужалоз. Отын Удмуртилэн но стендэз луоз.   Тегъёс: Удмуртия удмурткыл Дышетон Москва форум  